Sjoe, Lady Gaga sal jou laat huil | SARIE
SKERMGREEP Youtube	15 Desember 2016
Sjoe, Lady Gaga sal jou laat huil	deur SARIE.com-span
Hy was die liefde van haar lewe. Maar ná vyf jaar saam en 'n verlowing het Lady Gaga en die akteur Taylor Kinney se paadjies in Junie geskei. En dit lyk of sy steeds gebroke is oor hom.
Haar treffer "Million Reasons" is glo vir Taylor geskryf.
"Jy het my 'n miljoen redes gegee om weg te stap. Maar ek het net een goeie rede nodig om te bly …" weergalm Lady Gaga se gestroopte stem oor die eenvoudige klanke van 'n klavier en akoestiese kitaar.
Sy het gister haar musiekvideo vir "Million Reasons" uitgereik. In die video huil sy op die grond en haar span probeer haar troos. Sy's te sien in dieselfde uitrusting as dié waarin sy die musiekvideo "Perfect Illusion" geskiet het.
Kyk die roerende musiekvideo hier.
Lady Gaga het die hartseer nuus in Julie op sosiale media gedeel. "Ek en Taylor het nog altyd geglo dat ons sielsgenote is … Ons vat 'n blaaskans. Bly hoop vir ons. Ons is soos alle ander mense en is regtig lief vir mekaar."
In 'n onderhoud met CBS News het sy die volgende oor liefde gesê:
"Ek dink vroue het baie innig lief. Ons is lief vir mans. Ons het lief met als wat ons het. En soms weet ek nie of daardie liefde beantwoord word met die soort waardigheid waarop ons hoop dit sal beantwoord word nie. Jy weet, ons probeer jou nie minder van 'n man maak nie. Ons wil net hê jy moet ons so diep en heelhartig en volledig liefhê soos wat ons jou liefhet."